Ongeveer 300 polisiemanne vas vir oortreding van afsonderingsregulasiesBheki Cele. Foto: Kopano Tlape/GCIS Bheki Cele, die minister van polisie, het Woensdag gesê 316 polisiebeamptes is sedert die instel van die landswye algehele afsondering in hegtenis geneem nadat hulle verskeie afsonderingsregulasies oortree het. Lirandzu Themba, die minister se woordvoerder, sê die presiese oortredings van dié polisiebeamptes is egter nie uiteengesit nie. Volgens Themba is 246 van dié beamptes tot op hede reeds geskors. “Dié polisiebeamptes wat die regulasies oortree het, sal nie ongestraf bly nie. Hulle sal aanspreeklik gehou word vir hul misdrywe,” sê Themba. Cele het in Mei gesê sowat 230 000 sake is teen landsburgers wat die afsonderingsregulasies tydens vlak 4 van afsondering oortree het, geopen. Teen einde April was daar ongeveer 107 000 sake geopen, met 118 000 mense wat aangekla is weens die oortreding van die afsonderingsregulasies. Dié aantal oortredings het in ŉ kwessie van ŉ maand, sedert vlak 5 van afsondering, verdubbel. Cele het gesê die oortredings wat die meeste aangemeld is, sluit in oortredings wat verband hou met die verbod op alkohol- en sigarethandel, burgers wat versuim het om hulself tot hul woonplek te beperk en die bywoon van onwettige byeenkomste. Minder onwettige byeenkomste is tydens vlak 5 van afsondering aangemeld, het Cele gesê. Volgens Cele het vervoermisdrywe ook tydens die afsonderingstydperk afgeneem omdat die minibustaxi-bedryf die regulasies strenger nagekom het. Ander misdrywe wat aangeteken is, sluit in die onwettige reis oor provinsiale en landsgrense, sowel as mense wat sonder ŉ geldige permit rondbeweeg het. Cele sê die meeste oortreders is in Kaapstad in hegtenis geneem, gevolg deur die Oos-Kaap, KwaZulu-Natal en Gauteng. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.